डेक्कन चार्जर्स ने किंग्स इलेवन को 82 रन से हराया  
आईपीएल के चौथे संस्करण के अंतर्गत खेले गए लीग मुकाबले में डेक्कन चार्जर्स ने किंग्स इलेवन पंजाब को 82 रन से हरा दिया।
इंडियन प्रीमियर लीग (आईपीएल) के चौथे संस्करण के अंतर्गत खेले गए लीग मुकाबले में डेक्कन चार्जर्स ने किंग्स इलेवन पंजाब को 82 रन से हरा दिया।  हिमाचल प्रदेश क्रिकेट संघ (एचपीसीए) मैदान पर शनिवार को खेले गए इस मुकाबले में डेक्कन चार्जर्स द्वारा जीत के लिए रखे 199 रनों के लक्ष्य का पीछा करने उतरी किंग्स इलेवन की पूरी टीम 19 ओवरों में 116 रन बनाकर पवेलियन लौट गई। किंग्स इलेवन की ओर से कप्तान एडम गिलक्रिस्ट ने सर्वाधिक 51 रन बनाए।  199 रन के लक्ष्य का पीछा करने उतरी किंग्स इलेवन की शुरुआत खराब रही और उसके दो बल्लेबाज 22 रन के कुल योग पर पवेलियन लौट गए।  सलामी बल्लेबाज पॉल वाल्थटी को पांच रन के निजी योग पर डेल स्टेन ने आनंद राजन के हाथों कैच करवाया जबकि पिछले मैच में नाबाद अर्द्धशतक लगाने वाले शॉन मार्श को 13 रनों के निजी योग पर ज्यां पॉल ड्यूमिनी ने राजन के हाथों लपकवाया।  कप्तान गिलक्रिस्ट हरफनमौला डेनियल क्रिस्टियन की गेंद पर ड्राइव करने के प्रयास में एक्सट्रा कवर पर कैमरन व्हाइट के हाथों लपके गए। आउट होने से पहले गिलक्रिस्ट ने 37 गेंदों पर छह चौकों और दो छक्कों की मदद से 51 रन बनाए। उन्होंने दिनेश कार्तिक के साथ मिलकर तीसरे विकेट के लिए 61 रन जोड़े।  गिलक्रिस्ट के आउट होने के बाद कार्तिक भी अधिक देर तक क्रीज पर नहीं टिक सके और वह क्रिस्टियन का दूसरा शिकार हो गए। कार्तिक 14 गेंदों पर 11 रन ही बना सके।   इसके बाद रेयान मैक्लॉरेन और मनदीप सिंह ने सात-सात रन बनाए जबकि अभिषेक नायर ने तीन रन बनाए वहीं रेयान हैरिस और प्रवीण कुमार बिना खाता खोले पवेलियन लौटे। पीयूष चावला (13) नाबाद लौटे जबकि भार्गव भट्ट बिना खाता खोले रनआउट हुए।  डेक्कन चार्जर्स की ओर से अमित मिश्रा ने लगातार तीन गेंदों पर तीन खिलाड़ियों को आउट किया और मैच में उन्होंने कुल चार विकेट झटके जबकि क्रिस्टियन ने दो विकेट चटकाए वहीं ड्यूमिनी, प्रज्ञान ओझा और स्टेन के खाते में एक-एक विकेट गया।  इससे पहले, किंग्स इलेवन ने टॉस जीतकर डेक्कन चार्जर्स को पहले बल्लेबाजी करने के लिए आमंत्रित किया। डेक्कन चार्जर्स ने निर्धारित 20 ओवरों में दो विकेट के नुकसान पर 198 रन बनाए जिनमें शिखर धवन के 57 गेंदों पर 14 चौकों और एक छक्के की मदद से बनाए गए नाबाद 95 रन शामिल है।  डेक्कन चार्जर्स की शुरुआत शानदार रही और उसके सलामी बल्लेबाजों धवन और रवि तेजा (60) ने पहले विकेट के लिए 131 रन जोड़े। तेजा ने 41 गेंदों पर पांच चौके और दो छक्के लगाए।  इसके बाद ड्यूमिनी 10 गेंदों पर एक छक्के की मदद से 12 रन बनाकर रेयान हैरिस की गेंद पर मार्श को कैच थमाकर चलते बने। कप्तान व्हाइट (13) नाबाद लौटे। किंग्स इलेवन की ओर से वाल्थटी और हैरिस ने एक-एक विकेट चटकाए।